钦定古今图书集成/理学汇编/经籍典/第052卷 > 序
## 钦定古今图书集成/理学汇编/经籍典/第052卷 > 序

尝观魏鹤山答蒋得之书及史学斋临汝讲义，皆祖
张观物语，以“九其图者，具后天八卦之象；十其书者，
具《洪范》五行之数”，谓晦庵不及见是书，故谓十图而
九书。余虽不敢以其说为然，然亦无以正其说之不
然。及分教沣阳时，丁石谭递至沅阳书院策题，以《易》
图书数为问，正与前合。余谓：十图、九书本体也；九图、
十书，经纬也。拟书答之，未果。忽南阳学正李君章袖
编《易》见示，读之，则吾巽卿所著缉说也。巽卿取十其
图者，分纬之以画先天；取九其书者，错综之以位后
天。无一毫之穿凿，有理致之自然，胜得之远矣。盖二
图于《易》，犹河之昆仑，源委正则下流正矣。故特拈出，
以与世之知《易》者道。王履序。